  Анжелика Тихонова корреспондент Удмуртиын музъемъя катрадлыкез тӥясьёс кылем арын 10 миллион манет тыр штрафъёс тыризы. Со сярысь ивортэ Росреестрлэн элькунъя управлениезлэн пресс-службаез. Административной кылкутон улэ 750 пала адямиез кыскизы. Тросэз соос пӧлысь штрафсэс пумитъяськытэк тыризы. Удысэтын ужасьёс 2016-тӥ арын 2 сюрс 300 эскеронъёс ортчытӥзы но катэз тӥян 1 сюрс 300 учыръёсты шараязы. 800-эз соос пӧлысь музъемез ас малпамъя киултонэн но сое нокыӵе ужкагазъёстэк уже кутонэн герӟаськемын. Озьы ик музъемез чакламтэ ужъёсы кутон 100-лэсь ятыр учыръёс пусъемын. Росреестрлэн элькунъя управлениез тодэ вайытэ, музъемъя катрадлыкез тӥям понна 5 сюрс манетысен штраф чакламын шуыса. Юридик огазеяськонъёслы — 100 сюрс манетысен. Тегъёс: Ижкар Удмуртия Росреестр Мерлык музъемъёс штрафъёс  